Tom Felton

Thomas Andrew Felton (* 22. september 1987, Londýn, Spojené kráľovstvo) je anglický herec známy predovšetkým ako postava Draca Malfoya z filmovej série Harry Potter.
Jeho kariéra započala v deviatich rokoch účinkovaním v reklamách, do filmu sa dostal ako desaťročný. Objavil sa vo filme "Piadimužíci" a neskôr dostal hlavnú úlohu vo filme "Anna a kráľ". V roku 2001 získal rolu Draca Malfoya v svetovo úspešnej sérii Harry Potter. Natáčaniu týchto filmov sa venoval od roku 2001 do roku 2011. V rokoch 2010 a 2011 získal na odovzdávaní cien MTV ocenenie za najlepšieho zloducha.
Životopis.
Narodil sa v meste Epson, rodičom Sheron a Petrovi Feltonovým. Do svojich trinástich rokov navštevoval "West Hosley's Cranmore School". Od detstva sa venoval spevu a v siedmych rokoch sa pridal k miestnemu kostolnému zboru. Okrem toho bol súčasťou ďalších štyroch zborov a dostal ponuku spievať aj v Guildfordskom katedrálnom zbore. Je najmladším zo štyroch bratov a má jedného synovca - Dextera.
Kariéra.
Začiatky.
Tom začal svoju kariéru hraním v reklamách. Objavil sa reklamách spoločností "Commercial Union" alebo "Berclaycard". Na veľkom plátne sa prvýkrát objavil v roku 1997 vo filme Piadimužíci. V roku 1999 si zahral po boku Jodie Foster vo filme Anna a kráľ. Film sa natáčal v Malajzii.
2000 – súčasnosť.
Na jeseň v roku 2001 sa stal medzinárodne známym vďaka úlohe Draca Malfoya vo filme Harry Potter a Kameň mudrcov. Objavil sa vo všetkých častiach tejto známej série. Predtým, ako získal rolu Draca, zúčastnil sa kastingu na úlohy Harryho alebo Rona Weasleyho. Zo všetkých štyroch mladých hercov, ktorí úspešne prešli kastingom bol Tom ten, kto mal najväčšie skúsenosti s filmom. V tej dobe sa jeho každodenný rozvrh zameriaval na natáčanie filmov o Harrym Potterovi, návštevy premiér filmov, poskytovanie interview a podobne. 22. septembra 2003 prebral na Disney Channel's Kids Awards cenu za najlepší film pre druhú časť série. Svojmu oficiálnemu fanklubu sa začal venovať v roku 2004, kedy sa aj zúčastnil na autogramiádach a rôznych stretnutiach s fanúšikmi. Na autogramiáde v Nemecku, kde bol aj Tom, jeden jeho fanúšik z Kolína povedal: "Tom je naozaj milý, profesionálny mladý muž, ktorý je vždy veselý, neprestajne sa usmieva, je plný energie – je skutočný gentleman." Na autogramiáde sa ho deti pýtali, čo majú robiť, keď ich niekto podobný Dracovi šikanuje, odpovedal: "Povedzte o tom niekomu. Nenechávajte si to pre seba."
Po skončení natáčania Harry Potter a Ohnivá čaša vystupoval v "Home Farm Twins", kde si zahral Adama Bakera v krátkej sérii. 30. apríla 2005 sa zúčastnil festivalu "Collectormania" a londýnskej svetovej premiéry filmu Harry Potter a Ohnivá čaša. 11. novembra 2005 spolu s Rupertom Grintom prezentovali Liz Carnellovú na Daily Mirror's Pride of Britain Award za všetko jej úsilie, ktoré vynaložila na zvýšenie povedomia o nebezpečenstve šikany. V priebehu roku 2006 pracoval na filme Harry Potter a Fénixov rád. Po prečítaní viacerých kníh a Harrym Potterovi povedal: "Videl som lepšie do Draca. Pri práci na scenári som im povedal: Nie, toto nie je niečo, čo by on urobil či povedal. Navrhol som, aby sme to zmenili. Počúvali ma a ja som sa cítil byť väčšou súčasťou všetkého."
V júli 2007 navštívil detskú nemocnicu v Denveri v rámci charitatívnej akcie filmu Harry Potter a Fénixov rád. 3. júla 2007 sa tiež zúčastnil premiéry filmu.
Objavil sa tiež v šiestej časti série, Harry Potter a Polovičný princ. Na otázku či sa tešil na natáčanie odpovedal: "Nie. Teda, ja neviem. Myslím, že som rád, že sa toho držím. Ale po tom všetkom by som si už rád zahral aj niekoho dobrého alebo jednoducho iného. Niekoho, kto nie je taký zlomyseľný." V roku 2009 si zahral Simona, v hororovom thrilery "The Disappeared". V roku 2017 hral seržanta Andrewa Deana vo filme Megan a Rex (orig. Megan Leavey).
Tom na sieti Youtube uverejnil tri hudobné videá pod účtom "Feltbeats", na ktorých spieva kúsky svojich vlastných skladieb. Deväť piesní bolo vydaných a sú dostupné aj na i-Tunes: "Time Well Spent," "Time Isn't Healing", "One of These Days", "Under Stars," "Right Place, Right Time," "In My Arms," "All I Need," a "I Will Be There" a tiež inštrumentálna "Silhouettes in Sunsets". Tiež nahral album s názvom "In Good Hands". Obsahuje šesť piesní: "If You Could Be Anywhere", "We Belong", "When Angels Come", "Convinced", "Father of Mine", a "If That's Alright with You".
V roku 2010 uverejnil pieseň "Hawaii" cez spoločnosť "Six Strings Production" – nezávislá nahrávacia spoločnosť založená Tomom, Davidom Proffittom a Philipom Haydn-Slaterom na podporu nezávislosti umelcov a ľudí s hudobným nadaním.
V novembri 2010 si v krátkometrážnom filme "White Other" zahral hlavnú úlohu Raya Marsdena. Po jeho boku si tam zahrala aj Imelda Staunton, ktorá stvárnila profesorku Umbridegeovú vo filme Harry Potter a Fénixov rád. V roku 2010 dostal menšiu úlohu vo filme "Dostaň ho tam". Film mal premiéru 4. júna 2010. Vo februári 2011 ho obsadili do hlavnej úlohy vo filme "The Apparition". V tom istom roku dostal aj rolu mladíka Dodga Landona vo filme "Zrodenie planéty opíc".
18. marca 2011 sa zúčastnil na akcii "Red Nose Day 2011" spolu s Jamesom Cordenom, Rupertom Grintom, Georgeom Michealom, Justinom Bieberom, Paulom McCartneym, Ringom Starr, Gordonom Brownom MP, profesorom Robertom Winstonom a Keirou Knightley.